Route 62 – Verdens bedste road trip? | MyPlanet Rejser
Route 62 – verdens bedste road trip
Route 62 snor sig godt 400 km fra Oudshoorn til Cape Town og byder på lokale vingårde, mægtige drypstenshuler og pudsige småbyer langt væk fra alfarvej. Undervejs skifter landskaberne fra åben halvørken og forrevne solbagte bjerge til frodige vinmarker og blomstrende frugtplantager.
Flere steder langs ruten vil du passere små gårdsalg ud til vejen med alt fra hjemmelavet syltetøj og tørrede frugter til antikviteter. Dette er en god mulighed for at smage lokale produkter og måske få dig en sludder med de lokale. Alt det har helt sikkert spillet ind, da CNN Travel i 2017 udnævnte Route 62 til verdens bedste road trip. Det er tilmed let at kombinere en tur ad Route 62 med den langt mere berømte Garden Route. Her giver MyPlanets Sydafrika-ekspert Lene sine bud på, hvad du bør opleve i dette smukke hjørne af landet.
Oudshoorn er bedst kendt for sine mange strudsefarme, der ligger spredt rundt i de tørre landskaber omkring byen. I sidste halvdel af 1800-tallet var strudsefjer den hotteste mode, og strudsefarmerne tjente mange penge på modeindustrien. I dag kan du stadig opleve overdådige bygninger fra denne periode rundt om i byen og få en god strudsebøf på Oudshoorns restauranter.
Kilometervis af gange, grotter og passagerer skærer sig gennem bjergene og skaber et fantastisk hulesystem fyldt med smukke drypstensformationer.
Rigeligt med sol gør dette vinområde perfekt til produktion af portvins-lignende vine. Du kan besøge de lokale vingårde og smage på herlighederne efterfulgt af en frokost på Porto Deli, hvis retter er inspireret af både Portugals og Mozambiques køkken.
Øst for Calitzdorp hæver gyldne ørkenbjerge sig over de tørre, flade sletter. Udsigterne langs vejen er forrygende, og der er mange gode steder at holde ind og nyde de skønne omgivelser.
Da Ronnie havde svært ved at få kunder til at stoppe ved hans lille butik 27 km øst for Barrydale, skrev han ’Ronnies shop’ på gavlen. Siden har nogen for sjov tilføjet ordet ’sex’, og butikken er blevet til forvandlet til den mest populære bar langs ruten. Der er intet uanstændigt ved stedet, så du kan roligt kigge indenfor.
Safari i absolut verdensklasse venter på det eksklusive private vildtreservat Sanbona, der er hjem for The Big 5 samt et væld af andre dyr. Nætterne tilbringes i luksuriøse telte, og dagene er fyldt med safarioplevelser i den storslåede natur.
Med sine velbevarede historiske bygninger er Mongagu blandt de hyggeligste byer langs route 62, og omkring byen kan du vandre blandt klippefyldte landskaber og slappe af i varme kilder. Du kan sågar besøge resterne af et gammel engelsk fort fra 1899.
Her står vinrankerne i lange lige rækker mod bjergene i det fjerne. Der er alle muligheder for at gøre stop ved de lokale vingårde og smage på den seneste høst, men de historiske byer Paarl og Stellenbosch er også hyggelige bekendtskaber.